רפאל ברויאר

הרב רפאל ברויאר (בכתיב יידי: ברייער; בכתב לטיני: Breuer; י"ב באדר א' ה'תרמ"א, 11 בפברואר 1881, פאפה – א' בשבט ה'תרצ"ב, 9 בינואר 1932, אשפנבורג) היה רב קהילה בגרמניה ופרשן תנ"ך.

== ביוגרפיה ==
בנם של הרב שלמה זלמן ברויאר רבה של פרנקפורט, וציפורה, בתו של הרב שמשון רפאל הירש. אחיהם הגדול של יוסף ברויאר ויצחק ברויאר ואחרים.

בצעירותו למד בישיבתו של אביו בפרנקפורט, ובמקביל למד בגימנסיה. באוניברסיטאות גיסן מאיינץ ושטרסבורג הוא למד היסטוריה, ואת עבודת הדוקטורט שלו כתב על גזרות ההוגנוטים במאה ה-16 בצרפת.

בשנת 1909 החל לשמש כרבה של אשפנבורג. בשנת 1924, ביקש אביו למנותו כרב-עוזר שלו בתפקידו כרבה של קהל עדת ישורון בפרנקפורט. בקשה זו סורבה על ידי ועד הקהילה. לאחר שנפטר אביו ביולי 1926 התעורר פולמוס קשה על ירושתו את משרת אביו. פולמוס זה נמשך כשלוש שנים עד שהפסיד הרב רפאל בבחירות שנערכו בתוך הקהילה, ולאחר מכן התמנה הרב יוסף יונה צבי הורוביץ לרבה של הקהילה.

== חיבוריו ==
הרב רפאל תרגם ופירש חלקים מהתנ"ך בשפה הגרמנית. חיבוריו על חמשת המגילות נדפסו בין השנים 1912-1908 וחיבורו על ספר יהושע נדפס בשנת 1913 (ושוב בגרמנית בשנת 2014) וספר שופטים בשנת 1922. תרגום ופירוש של הספרים עזרא ונחמיה פורסמו לאחר פטירתו, בשנים 1938-1933. למגילת שיר השירים כתב הרב רפאל שני פירושים, אחד על דרך הפשט (נדפס בשנת 1912) ואחד על דרך הדרש (בשנת 1923). פירושו על דרך הפשט עורר ביקורת רבה, אשר הייתה אחד מהגורמים להתנגדות למינויו לרבה של פרנקפורט. פירושיו למגילות תורגמו לעברית וראו אור בשנים תשנ"ה-תשנ"ו בהוצאת 'קורן'. תרגומם לאנגלית ראה אור בשנת 2021 בהוצאת פלדהיים. פירושיו לספרים יהושע ושופטים תורגמו לאנגלית ונדפסו בשנת 2022 בהוצאת פלדהיים.

בנוסף, במהלך השנים פרסם חיבורים קצרים בתחומים שונים, תאולוגיים, פוליטיים והלכתיים. בין השאר הביע בחיבורים אלו את התנגדותו לציונות.

== משפחתו ==
הרב רפאל נשא לאישה את מינה לבית גולדברגר ובשנת 1915 נולד בנם היחיד, יעקב ברויאר, שלימים היה מורה לאנגלית ותנ"ך במספר מוסדות תיכוניים ועל-תיכוניים בישראל<ref></ref>, ובנוסף היה ממייסדי הישיבה התיכונית שעלבים ומנהלה החינוכי הראשון. בניו הוציאו ספר של דברי תורה שמסר לנכדיו בהזדמנויות שונות<ref></ref>.

== לקריאה נוספת ==
* י' בן-אבנר, 'לפולמוס על הרבנות בעדת ישורון דק"ק פפד"ם בשנות העשרים', סיני קו (תש"נ), עמ' עב-עט
* מתיאס מורגנשטרן, '[https://www.jstor.org/stable/23492427 הרב רפאל ברויאר ופירושו לשיר השירים (1912)]', ראה: כתב עת לחקר העברית באירופה 9 (2003), עמ' 103–109
* מלך שפירא, '[https://library.yctorah.org/files/2016/09/Milin07-Heb-V3-Shapiro-Marc-Controversy-over-the-Rabbinat-in-Frankfurt-a-look-from-inside.pdf המחלוקת על הרבנות בפרנקפורט: מבט מבפנים]', מלין חביבין ג (תשס"ז), עמ' כו–לג

== קישורים חיצוניים ==

* [https://sammlungen.ub.uni-frankfurt.de/freimann/search?operation=searchRetrieve&query=bib.personalName%3D%22Breuer%2C%20Raphael%22%20and%20vl.domain%3Ddomain%20sortBy%20dc.title%2Fasc כמה מחיבוריו של הרב רפאל ברויאר בגרמנית] באתר ספריית פרנקפורט
* [http://www.alemannia-judaica.de/aschaffenburg_texte.htm#Rabbiner%20Dr.%20Raphael%20Breuer%20wird%20zum%20Rabbinatsverweser%20gew%C3%A4hlt%20(1909) חומרים על יהדות אשפנבורג ובהם, בין השאר, תיאור של פטירתו ולווייתו של הרב רפאל ברויאר]
* [https://www.historisches-unterfranken.uni-wuerzburg.de/juf/quellen/1009/315.pdf מצבתו של הרב רפאל ברויאר]
* רשומות אודות [https://www.nli.org.il/en/a-topic/987007259052805171 הרב רפאל ברויאר] באתר הספרייה הלאומית בירושלים

==הערות שוליים==

קטגוריה:רבנים אורתודוקסים גרמנים
רפאל
קטגוריה:פרשני מקרא בעת החדשה
קטגוריה:גרמנים שנולדו ב-1881
קטגוריה:גרמנים שנפטרו ב-1932